[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.10.2007

COM(2007) 629 τελικό

2007/0221 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 3491 σχετικά με τις εισαγωγές ρυζιού καταγωγής Μπαγκλαντές

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

- Αιτιολόγηση και στόχοι της πρότασης

Ο σκοπός της παρούσας πρότασης είναι η προσαρμογή των διατάξεων του κανονισμού (ΕΟΚ) αριθ. 3491/90 του Συμβουλίου, ώστε να προσδιοριστεί με σαφήνεια ποια στοιχεία πρέπει να λαμβάνονται υπόψη για τον υπολογισμό των εισαγωγικών δασμών που εφαρμόζονται στο ρύζι καταγωγής Μπαγκλαντές που εισάγεται στο πλαίσιο του εν λόγω κανονισμού.

- Γενικό πλαίσιο

Από την έκδοση του κανονισμού (ΕΟΚ) αριθ. 3491/90 και έπειτα επήλθαν πολυάριθμες τροποποιήσεις των οριζόντιων κανονιστικών ρυθμίσεων για τον υπολογισμό των δασμών που εφαρμόζονται στις εισαγωγές οι οποίες προβλέπονται στο άρθρο 1 του εν λόγω κανονισμού, χωρίς ωστόσο να έχει τροποποιηθεί αναλόγως ο εν λόγω κανονισμός, γεγονός που ενδέχεται να οδηγήσει σε διαφορετικές ερμηνείες.

- Ισχύουσες διατάξεις στον τομέα που αφορά η πρόταση

Ο κανονισμός (ΕΟΚ) αριθ. 3491/90 σχετικά με τις εισαγωγές ρυζιού καταγωγής Μπαγκλαντές[1] προβλέπει στο άρθρο 1 τις ακόλουθες μειώσεις των δασμών:

«1. Για τις εισαγωγές καταγωγής Μπαγκλαντές και εντός του ορίου των ποσοτήτων που προβλέπονται στο άρθρο 2, η εισφορά κατά την εισαγωγή του ρυζιού που υπάγεται στους κωδικούς ΣΟ 1006 10 (με εξαίρεση τον κωδικό ΣΟ 1006 10 10), ΣΟ 1006 20 και ΣΟ 1006 30, ισούται με την εισφορά που επιβάλλεται κατά τις εισαγωγές προελεύσεως τρίτων χωρών, μειωμένη :

α) για το ρύζι paddy που υπάγεται στον κωδικό ΣΟ 1006 10, με εξαίρεση τον κωδικό ΣΟ 1006 10 10:

- κατά 50 % και

- κατά ποσό 3,6 Ecu·

β) για το αποφλοιωμένο ρύζι που υπάγεται στον κωδικό ΣΟ 1006 20:

- κατά 50 % και

- κατά ποσό 3,6 Ecu·

γ) για το ημιλευκασμένο ρύζι και το λευκασμένο ρύζι που υπάγονται στον κωδικό ΣΟ 1006 30:

- κατά το ποσό προστασίας της βιομηχανίας που αναφέρεται στο άρθρο 14 παράγραφος 3 του κανονισμού (ΕΟΚ) αριθ. 1418/76 (2), όπως τροποποιήθηκε τελευταία από τον κανονισμό (ΕΟΚ) αριθ. 1806/89 (3), που μετατρέπεται στην περίπτωση του ημιλευκασμένου ρυζιού, συναρτήσει του συντελεστού μετατροπής του λευκασμένου ρυζιού σε ημιλευκασμένο που αναφέρεται στο άρθρο 19 στοιχείο α) τρίτη περίπτωση του εν λόγω κανονισμού, κατά 50 % και

- κατά ποσό 5,4 Ecu.»

Οι λεπτομέρειες εφαρμογής του εν λόγω κανονισμού θεσπίστηκαν από τον κανονισμό (ΕΟΚ) αριθ. 862/91[2], του οποίου το άρθρο 1 αρχικά είχε ως εξής:

«Τα ποσά των εισφορών που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 3491/90 καθορίζονται κάθε εβδομάδα από την Επιτροπή με βάση τις εισφορές που ορίζονται σύμφωνα με τα κριτήρια του άρθρου 11 του κανονισμού (ΕΟΚ) αριθ.1418/76.»

Ο κανονισμός (ΕΚ) αριθ. 2123/95 της Επιτροπής[3] αντικατέστησε το εν λόγω άρθρο 1, από την 1η Ιουλίου 1995 έως τις 30 Ιουνίου 1996, με το ακόλουθο κείμενο:

«Τα ποσά των δασμών που αναφέρονται στο άρθρο 1 παράγραφος 1 του κανονισμού (ΕΟΚ) αριθ. 3491/90 καθορίζονται κάθε εβδομάδα από την Επιτροπή σύμφωνα με τα ακόλουθα κριτήρια:

- ο δασμός που εφαρμόζεται κατά την εισαγωγή αναποφλοίωτου ρυζιού που υπάγεται στους κωδικούς ΣΟ 1006 10, με εξαίρεση τον κωδικό ΣΟ 1006 10 10, είναι ίσος με τους δασμούς που καθορίζονται στο κοινό δασμολόγιο, μειωμένος κατά 50 % και κατά ποσό 4,34 Ecu,

- ο δασμός που εφαρμόζεται κατά την εισαγωγή αποφλοιωμένου ρυζιού που υπάγεται στον κωδικό ΣΟ 1006 20 είναι ίσος με το δασμό που καθορίζεται κατ’ εφαρμογή του άρθρου 12 παράγραφος 2 του κανονισμού (ΕΟΚ) αριθ. 1418/76, μειωμένος κατά 50 % και κατά ποσό 4,34 Ecu,

- ο δασμός που εφαρμόζεται κατά την εισαγωγή λευκασμένου ρυζιού που υπάγεται στον κωδικό 1006 30 είναι ίσος με το δασμό που καθορίζεται κατ’ εφαρμογή του άρθρου 12 παράγραφος 2 του κανονισμού (ΕΟΚ) αριθ. 1418/76, μειωμένος κατά ένα ποσό 16,78 Ecu, και στη συνέχεια κατά 50 % και κατά ποσό 6,52 Ecu.»

Στη συνέχεια, η τροποποίηση αυτή ενσωματώθηκε ετησίως στους κανονισμούς (ΕΚ) αριθ. 1373/96[4], (ΕΚ) αριθ. 1407/97[5] και τελευταία στον κανονισμό (ΕΚ) αριθ. 1482/98[6], με νομική βάση τον κανονισμό (ΕΚ) αριθ. 3290/94 του Συμβουλίου, της 22ας Δεκεμβρίου 1994, σχετικά με τις προσαρμογές και τα μεταβατικά μέτρα στον τομέα της γεωργίας που είναι αναγκαία για την εφαρμογή των συμφωνιών οι οποίες έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης[7]. Ωστόσο, με τη νομική αυτή βάση, η λήψη μεταβατικών μέτρων ήταν δυνατή μόνον έως τις 30 Ιουνίου 1999.

Εντούτοις, από την 1η Ιουλίου 1999, τα ποσά των δασμών που αναφέρονται στον κανονισμό (ΕΟΚ) αριθ. 3491/90 εξακολούθησαν να υπολογίζονται σύμφωνα με το κείμενο του άρθρου 1 του κανονισμού (ΕΟΚ) αριθ. 862/91, όπως τροποποιήθηκε από τους κανονισμούς (ΕΚ) αριθ. 2123/95, (ΕΚ) αριθ. 1373/96, (ΕΚ) αριθ. 1407/97 και (ΕΚ) αριθ. 1482/98. Πράγματι, εφαρμόζονται τα ακόλουθα στοιχεία της κοινοτικής νομοθεσίας, μολονότι δεν λαμβάνονται ρητά υπόψη μέχρι σήμερα στον κανονισμό (ΕΟΚ) αριθ. 3491/90:

α) δυνάμει του κανονισμού (ΕΚ) αριθ. 3290/94, το σύνολο των μέτρων που περιόριζαν την εισαγωγή γεωργικών προϊόντων, συμπεριλαμβανομένων των μεταβλητών εισφορών κατά την εισαγωγή, μετατράπηκε σε δασμούς από την 1η Ιουλίου 1995,

β) προκειμένου να μη θιχτούν τα συμφέροντα του Μπαγκλαντές, το ποσό για την προστασία της βιομηχανίας που αναφέρεται στο άρθρο 1 του κανονισμού (ΕΟΚ) αριθ. 3491/90 αντικαταστάθηκε από ένα κατ’ αποκοπή ποσό 16,78 Ecu δυνάμει του κανονισμού (ΕΚ) αριθ. 2123/95 και επομένων. Εξάλλου, η έννοια του «ποσού για την προστασία της βιομηχανίας» απαλείφθηκε από την 1η Ιουλίου 2006 δυνάμει της τροποποίησης του κανονισμού (ΕΚ) αριθ. 1785/2003 σχετικά με την κοινή οργάνωση αγοράς του ρυζιού[8], που θεσπίστηκε με τον κανονισμό (ΕΚ) αριθ. 797/2006[9],

γ) την 1η Φεβρουαρίου 1995 καταργήθηκε ο μηχανισμός switch-over (ή πράσινο Ecu) που είχε θεσπιστεί το 1984 στο κοινοτικό γεωργονομισματικό καθεστώς. Στη συνέχεια, οι τιμές και τα ποσά της ΚΓΠ εκφραζόμενα σε Ecu αυξήθηκαν με την εφαρμογή διορθωτικού συντελεστή 1,207509, ούτως ώστε να εξουδετερωθεί η επιστροφή σε πραγματικό επίπεδο των ισοτιμιών μετατροπής σε εθνικό νόμισμα που χρησιμοποιούνταν στη γεωργία. Οι διατάξεις αυτές θεσπίστηκαν δυνάμει του κανονισμού (ΕΚ) αριθ. 150/95[10] του Συμβουλίου για την τροποποίηση του κανονισμού (ΕΟΚ) αριθ. 3813/92 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής[11], που καταργήθηκε και αντικαταστάθηκε, από την 1η Ιανουαρίου 1999, από τον κανονισμό (ΕΚ) αριθ. 2799/98 του Συμβουλίου για τη θέσπιση του γεωργονομισματικού καθεστώτος του ευρώ[12]. Κατά συνέπεια, στα ποσά που προβλέπονται στο άρθρο 1 του κανονισμού (ΕΟΚ) αριθ. 3491/90 άρχισε να εφαρμόζεται ο συντελεστής 1,207509 από την 1η Φεβρουαρίου 1995, πράγμα που αντιστοιχεί στα ποσά τα οποία προβλέπονται στο άρθρο 1 του κανονισμού (ΕΟΚ) αριθ. 862/91, όπως τροποποιήθηκε από τον κανονισμό (ΕΚ) αριθ. 2123/95 και επόμενους.

Από την 1η Ιανουαρίου 2007, ο κανονισμός (ΕΟΚ) αριθ. 862/91 καταργήθηκε και αντικαταστάθηκε από τον κανονισμό (ΕΚ) αριθ. 1964/2006, ο οποίος δεν θεσπίζει καμία διάταξη όσον αφορά τις λεπτομέρειες για τον υπολογισμό του δασμού που εφαρμόζεται στις εισαγωγές ρυζιού καταγωγής Μπαγκλαντές.

Ως εκ τούτου, ο κανονισμός (ΕΟΚ) αριθ. 3491/90 πρέπει να τροποποιηθεί αναλόγως.

- Συνεκτικότητα με τις λοιπές πολιτικές και τους στόχους της Ένωσης

Δεδομένου ότι αποσαφηνίζει τη νομοθεσία, η πρόταση είναι συνεπής με τους στόχους της Ένωσης.

2. Διαβουλεύσεις με τα ενδιαφερόμενα μέρη και αναλυση των επιπτώσεων

- Διαβούλευση με τα ενδιαφερόμενα μέρη

Άνευ αντικειμένου.

- Προσφυγή στη γνώμη εμπειρογνωμόνων

Δεν υπήρξε ανάγκη προσφυγής σε εξωτερικούς εμπειρογνώμονες.

- Ανάλυση των επιπτώσεων

Οι προτεινόμενες διατάξεις αντικατοπτρίζουν ακριβώς εκείνες που εφαρμόζονται σήμερα.

3. Νομικά στοιχεία της πρότασησ

- Συνοπτική παρουσίαση της προτεινόμενης δράσης

Ο σκοπός της παρούσας πρότασης είναι η προσαρμογή του κανονισμού (ΕΟΚ) αριθ. 3491/90 στις τροποποιήσεις των οριζόντιων κανονιστικών ρυθμίσεων που επήλθαν από την έκδοσή του και μετά όσον αφορά τον υπολογισμό των δασμών που εφαρμόζονται στις εισαγωγές.

- Νομική βάση

Η συνθήκη για την ίδρυση της Ευρωπαϊκής Κοινότητας, και ιδίως το άρθρο 133.

- Αρχή της επικουρικότητας

Η πρόταση αφορά έναν τομέα που εμπίπτει στην αποκλειστική αρμοδιότητα της Κοινότητας. Κατά συνέπεια, η αρχή της επικουρικότητας δεν ισχύει.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας.

- Επιλογή νομικών πράξεων

Προτεινόμενη νομοθετική πράξη: κανονισμός.

Άλλα μέσα δεν προσφέρονται για τον(τους) ακόλουθο(ους) λόγο(ους): αφορά την τροποποίηση υφιστάμενου κανονισμού.

4. Δημοσιονομικές Επιπτώσεις

Η πρόταση δεν έχει καμία δημοσιονομική επίπτωση για τον κοινοτικό προϋπολογισμό.

2007/0221 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΟΚ) αριθ. 3491 σχετικά με τις εισαγωγές ρυζιού καταγωγής Μπαγκλαντές

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Το άρθρο 1 του κανονισμού (ΕΟΚ) αριθ. 3491/90 του Συμβουλίου της 26ης Νοεμβρίου 1990 για τις εισαγωγές ρυζιού καταγωγής Μπαγκλαντές[13] προβλέπει τις μειώσεις των εισφορών κατά την εισαγωγή που εφαρμόζονται στις εισαγωγές ρυζιού που προέρχεται από τη χώρα αυτή. Οι μειώσεις αυτές αντιστοιχούσαν αφενός σε ποσά καθορισμένα σε Ecu και αφετέρου στο ποσό για την προστασία της βιομηχανίας που προβλέπεται στο άρθρο 14 παράγραφος 3 του κανονισμού (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης[14] .

(2) Από τη θέσπιση του μηχανισμού αυτού και έπειτα επήλθαν πολυάριθμες τροποποιήσεις των οριζόντιων κανονιστικών ρυθμίσεων που εφαρμόζονται στον εν λόγω τομέα, χωρίς ωστόσο να τροποποιηθεί αναλόγως ο κανονισμός (ΕΟΚ) αριθ. 3491/90. Τα στοιχεία για τον υπολογισμό των δασμών που εφαρμόζονται στις εισαγωγές οι οποίες προβλέπονται στο άρθρο 1 του εν λόγω κανονισμού πρέπει να εφαρμόζονται λαμβάνοντας υπόψη τις σχετικές οριζόντιες κανονιστικές ρυθμίσεις, γεγονός που ενδέχεται να οδηγήσει σε διαφορετικές ερμηνείες.

(3) Ειδικότερα, οι μεταβλητές εισφορές κατά την εισαγωγή μετατράπηκαν σε δασμούς από την 1η Ιουλίου 1995, μετά την έκδοση του κανονισμού (ΕΚ) αριθ. 3290/94 του Συμβουλίου της 22ας Δεκεμβρίου 1994 σχετικά με τις προσαρμογές και τα μεταβατικά μέτρα στον τομέα της γεωργίας που είναι αναγκαία για την εφαρμογή των συμφωνιών οι οποίες έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης[15].

(4) Η έννοια του «ποσού για την προστασία της βιομηχανίας» απαλείφθηκε από την 1η Ιουλίου 2006 δυνάμει της τροποποίησης του κανονισμού (ΕΚ) αριθ. 1785/2003 του Συμβουλίου της 29ης Σεπτεμβρίου 2003 σχετικά με την κοινή οργάνωση αγοράς του ρυζιού[16], που θεσπίστηκε με τον κανονισμό (ΕΚ) αριθ. 797/2006 του Συμβουλίου[17].

(5) Ο μηχανισμός «switch-over» που θεσπίστηκε το 1984 στο κοινοτικό γεωργονομισματικό καθεστώς, με σκοπό να αποτραπεί η εξέλιξη των γεωργικών συναλλαγματικών ισοτιμιών υπό τις ίδιες συνθήκες με τις νομισματικές ισοτιμίες, καταργήθηκε από την 1η Φεβρουαρίου 1995 με τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής[18], όπως τροποποιήθηκε από τον κανονισμό (ΕΚ) αριθ. 150/95 του Συμβουλίου. Δεδομένου ότι ο κανονισμός (ΕΟΚ) αριθ. 3813/92 αντικαταστάθηκε, από την 1η Ιανουαρίου 1999, από τον κανονισμό (ΕΚ) αριθ. 2799/98 του Συμβουλίου της 15ης Δεκεμβρίου 1998 για τη θέσπιση του γεωργονομισματικού καθεστώτος του ευρώ[19], οι τιμές και τα ποσά που προβλέπονταν από την κοινή γεωργική πολιτική (ΚΓΠ), εκφρασμένα σε Ecu, αυξήθηκαν παράλληλα με την εφαρμογή διορθωτικού συντελεστή 1,207509, ούτως ώστε να εξουδετερωθεί η επιστροφή σε πραγματικό επίπεδο των ισοτιμιών μετατροπής σε εθνικό νόμισμα που χρησιμοποιούνταν στο πλαίσιο της ΚΓΠ και, επομένως, από την 1η Φεβρουαρίου 1995, άρχισε να εφαρμόζεται ο ίδιος συντελεστής 1,207509 στα ποσά που προβλέπονται στο άρθρο 1 του κανονισμού (ΕΟΚ) αριθ. 3491/90.

(6) Κατά συνέπεια είναι σκόπιμο να προσαρμοστούν οι διατάξεις του κανονισμού (ΕΟΚ) αριθ. 3491/90, ώστε να προσδιοριστεί με σαφήνεια ποια στοιχεία πρέπει να λαμβάνονται υπόψη για τον υπολογισμό των δασμών εισαγωγής που εφαρμόζονται στο ρύζι καταγωγής Μπαγκλαντές που εισάγεται στο πλαίσιο του εν λόγω κανονισμού.

(7) Συνεπώς, ο κανονισμός (ΕΟΚ) αριθ. 3491/90 θα πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3491/90 τροποποιείται ως εξής:

1) Στο άρθρο 1, η παράγραφος 1 αντικαθίσταται από το ακόλουθο κείμενο:

«1. Για τις εισαγωγές καταγωγής Μπαγκλαντές και εντός του ορίου των ποσοτήτων που προβλέπονται στο άρθρο 2, ο δασμός κατά την εισαγωγή του ρυζιού που υπάγεται στους κωδικούς ΣΟ 1006 10 (με εξαίρεση τον κωδικό ΣΟ 1006 10 10), ΣΟ 1006 20 και ΣΟ 1006 30, ισούται:

- για το ρύζι paddy που υπάγεται στον κωδικό ΣΟ 1006 10, με εξαίρεση τον κωδικό ΣΟ 1006 10 10, με τους δασμούς που καθορίζονται στο κοινό δασμολόγιο, μειωμένος κατά 50 % και κατά σταθερό ποσό 4,34 ευρώ,

- για το αποφλοιωμένο ρύζι που υπάγεται στον κωδικό ΣΟ 1006 20, με το δασμό που καθορίζεται κατ’ εφαρμογή του άρθρου 11α του κανονισμού (ΕΚ) αριθ. 1785/2003 του Συμβουλίου*, μειωμένο κατά 50 % και κατά σταθερό ποσό 4,34 ευρώ,

- για το ημιλευκασμένο ή λευκασμένο ρύζι που υπάγεται στον κωδικό ΣΟ 1006 30, με τον δασμό που καθορίζεται κατ’ εφαρμογή του άρθρου 11γ του κανονισμού (ΕΚ) αριθ. 1785/2003, μειωμένο κατά ένα σταθερό ποσό 16,78 ευρώ, το οποίο εν συνεχεία μειώνεται περαιτέρω κατά 50 % και κατά σταθερό ποσό 6,52 ευρώ.

* ΕΕ L 270 της 21.10.2003, σ. 96.»

2) Το άρθρο 2 παράγραφος 1 τροποποιείται ως εξής:

α) στο πρώτο εδάφιο, ο όρος «εισφορά» αντικαθίσταται από τον όρο «εισαγωγικό δασμό»·

β) στο δεύτερο εδάφιο, διαγράφονται οι όροι «όπως τροποποιήθηκε τελευταία από τον κανονισμό (ΕΟΚ) αριθ. 2325/88».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, …

Για το Συμβούλιο

Ο Πρόεδρος

[1] ΕΕ L 337 της 4.12.1990, σ. 1.

[2] ΕΕ L 88 της 9.4.1991, σ. 7.

[3] ΕΕ L 212 της 7.9.1995, σ. 8.

[4] ΕΕ L 178 της 17.7.1996, σ.5

[5] ΕΕ L 194 της 23.7.1997, σ. 13.

[6] ΕΕ L 195 της 11.7.1998, σ. 14.

[7] ΕΕ L 161 της 26.6.1996, σ. 1.

[8] ΕΕ L 270 της 21.10.2003, σ. 96.

[9] ΕΕ L 144 της 31.5.2006, σ. 1.

[10] ΕΕ L 22 της 31.1.1995, σ. 1.

[11] ΕΕ L 387 της 31.12.1992, σ. 1.

[12] ΕΕ L 349 της 24.12.1998, σ. 1.

[13] ΕΕ L 337 της 4.12.1990, σ. 1.

[14] ΕΕ L 166 της 25.6.1976, σ. 1. Κανονισμός που καταργήθηκε από τον κανονισμό (ΕΚ) αριθ. 3072/95 (ΕΕ L 329 της 30.12.1995, σ. 18).

[15] ΕΕ L 349 της 31.12.1994, σ. 105. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1340/98 (ΕΕ L 184 της 27.6.1998, σ. 1).

[16] ΕΕ L 270 της 21.10.2003, σ. 96. Κανονισμός όπως τροποποιήθηκε τελευταία με τον κανονισμό (EΚ) αριθ. 797/2006.

[17] ΕΕ L 144 της 31.5.2006, σ. 1.

[18] ΕΕ L 387 της 31.12.1992, σ. 1. Κανονισμός που καταργήθηκε από τον κανονισμό (ΕΚ) αριθ. 2799/98 (ΕΕ L 349 της 24.12.1998, σ. 1).

[19] ΕΕ L 349 της 24.12.1998, σ. 1.